En die vrotste fliek van 2017 is ... | Maroela Media
The Emoji Movie (Foto: The Emoji Movie)
The Emoji Movie, die animasieprent waarin die Amerikaanse akteurs James Corden en Patrick Stewart rolle vertolk, is Vrydagaand met die 2018 Razzie-prys vir die swakste fliek van 2017 bekroon.
Die Golden Raspberry-pryse, bekend as die Razzies, is Vrydagaand vir die 38ste keer in Los Angeles uitgedeel. Dié tong-in-die-kies-toekennings wys jaarliks die swakste fliek, akteurs en vervaardigers aan en word gegrond op graderings, resensies en stemme van die publiek.
The Emoji Movie het ander toekennings ook gewen: die swakste regisseur van die jaar en die swakste draaiboek.
Die Amerikaanse akteurs Tom Cruise en Mel Gibson het ook twee pryse ontvang. Cruise het die toekenning vir swakste akteur ontvang vir sy rol in The Mummy en Gibson het swakste byspeler vir sy rol in Daddy's Home 2.
Die akteur Tyler Perry het die prys vir die swakste akteur gewen vir sy rol as 'n ouer vrou in Boo 2: A Medea Halloween. Kim Basinger het die prys vir slegste vrouebyspeler gewen vir Fifty Shades Darker.
The Emoji Movie is vroeër vanjaar in Saoedi-Arabië as die eerste rolprent in 'n fliekteater in dié land in 35 jaar vertoon.